Беҙ үҙ ҡулыбыҙ менән булғанды бөтөрөп ултырғас, башҡаларға шул ғына кәрәк. Стандарт уйлап таптылар. Нимә ул стандарт? Стандарт, ЕГЭ беҙҙең балаларҙы белемһеҙ ҡалдыра торған әйберҙәр. Мәғариф Законы буйынса беҙгә милли телдәрҙе, урындағы мәҙәниәтте, тарихты, йолаларҙы уҡытырға була, ә стандарт рөхсәт итмәй. Был инде кешегә һин алма, аҡ икмәк, ит, май, бал ашай алаһың, ләкин стандарт буйынса һиңә ҡара икмәк кенә рөхсәт ителә, тиеү менән бер. Мин тел буйынса үҙебеҙҙең Дәүләт Йыйылышы-Ҡоролтай депутаттарының битараф булыуҙары тураһында әйтмәй китә алмайым. Беҙҙең республикала мәғариф һәм тел буйынса ике закон ҡабул ителгән - “Мәғариф тураһында”, “Башҡортостан халыҡтары телдәре тураһында”. Шуларҙың үтәлешен тикшереү өсөн Дәүләт Йыйылышы депутаттарын “Парламент тыңлауҙары” үткәреүҙәрен һораныҡ, ләкин уларҙың шул тиклем эштәре күп, бер ай үтһә лә яуап биргәндәре юҡ әле. 2013 йылдың сентябрь айында буласаҡ һайлауҙарҙа 20 партия ҡатнашасаҡ. Шуларҙы һайлағанда ошондай депутаттар Дәүләт Йыйылышы-Ҡоролтайға үтмәһен ине.